Táknmyndirnar hafa síðan horfið ein af annarri en leifar af fyrri tíma finnast þar enn . „ Kommúnismi er ekki tengdur er við jákvæða hluti . En það verður að nýta það jákvæða úr honum . Ég held að það hafi enginn stutt fjöldamorð , það er of einfalt að horfa þannig á málin . En þau eru kannski ástæðan fyrir því að fólk varð viðkvæmt fyrir þessu , “ segir Ingibjörg Þórðardóttir , íbúi í Neskaupstað , í viðtali í tímaritinu Iceland Review . Í grein í nýjasta hefti blaðsins er farið í heimsókn til Neskaupstaðar og rifjaðir upp tengslin við Sovétríkin , sem byggðust á sölu sjávarafurða þangað og valdatíma sósíalista frá 1946 þar til bærinn sameinaðist í Fjarðabyggð árið 1998 . Í greininni er rifjað upp að fulltrúar bæjarstjórnarinnar hafi farið í heimsóknir til Moskvu og sjálf fór Ingibjörg sem barn í sumarbúðir til Austur-Þýskalands . „ Hver sendir 12 ára barn í sex vikna sumarbúðir til Austur-Þýskalands ? “ spyr hún í dag og bætir við að dvölin hafi hvorki haft varanleg áhrif á skoðanir hennar né hún orðið fyrir áfalli . Ingibjörg bendir á að fram að opnun Oddsskarðsganganna árið 1978 hafi Norðfjörður verið einangraður allan veturinn . Þessi mikla einangrun hafi mótað sósíalistahugsunina , allir báru skyldur gagnvart samfélaginu . Það var líka ábyrgð á fyrirtækjum og stofnunum samfélagsins að sjá um íbúana . „ Það var auðvelt að fá vinnu og það var allt gert fyrir þig , einkum ef þú gekkst í flokkinn , “ segir Hákon Guðröðarson , hótelrekandi . Hákon er þó töluvert gagnrýninn á tíma sósíalistanna í greininni , segir hann hafa þróast upp í að vera bræðralag um að halda eignum og völdum . Það hafi lagt steina í götu frumkvöðla , til dæmis fjölskyldu Hákonar , sem byggði upp Kaupfélagið Fram . En þótt tímarnir séu breyttir benda bæði Hákon og Ingibjörg að enn eimi af gömlum tíma . Þótt bærinn hafi selt Síldarvinnsluna hafi hluta eignarinnar verið haldið eftir í Samvinnufélagi útgerðarmanna ( SÚN ) sem láti allan sinn hagnað renna til samfélagsmála innan fjallahringsins . „ Sósíalisminn lifir í gegnum SÚN , “ segir Ingibjörg . Hákon bætir við að hann hafi unnið með SÚN að ýmsum menningarverkefnum auk þess sem félagið sé hluthafi í hótelinu hans . Þá sé ár hvert haldið Kommablót þar sem berist uppdiktuð skilaboð frá þeim kommúnistaleiðtogum sem eftir eru og sungnir séu söngvar kommúnistanna . „ Það er ótrúlega gaman , við setjum höndina á bringuna og syngjum sígildu sovésku lögin . En þetta er allt til gamans , “ segir Hákon .